Diari Oficial de la Generalitat Valenciana


Sumari del DOGV 7258, del 22-04-2014 (2014/3558)

DECRET 61/2014, de 17 d'abril, del Consell, pel qual es regula el Consell del Taxi de la Comunitat Valenciana.
--------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/04/17/61**

### Versions

 11/11/2017 - Actualitat  Text inicial: 23/04/2014 - 10/11/2017 

### Dades del document

Número de DOGV
:   7258

Data del DOGV
:   22-04-2014

Secció del DOGV
:   I. DISPOSICIONS GENERALS

Número del document
:   2014/3558


Data del document
:   17-04-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * taxi
    * reglament intern
    * organització administrativa
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 11.11.2017**

 

**Decret 61/2014, de 17 d'abril, del Consell, pel qual es regula el Consell del Taxi de la Comunitat Valenciana.** ****[1]****

[**(DOGV núm. 7258 de 22.04.2014)**](http://www.dogv.gva.es/datos/2014/04/22/pdf/2014_3558.pdf) **Ref. 003483/2014**

PREÀMBUL

 

La Llei 6/2011, d’1 d’abril, de la Generalitat, de Mobilitat de la Comunitat Valenciana, va crear el Consell del Taxi de la Comunitat Valenciana, com a órgan de consulta en matèria de servicis de taxi, el qual haurà d’integrar representants de les administracions amb competències en les matèries regulades en la mencionada llei, així com de les associacions representatives del sector, representants dels titulars de llicències, dels usuaris i d’associacions sindicals.

En compliment d’este mandat legal, este decret té per objecte la regulació de la composició, l’organització i el funcionament del Consell del Taxi de la Comunitat Valenciana.

Quant a la composició, el decret garantix, en els termes que assenyala la Llei de Mobilitat de la Comunitat Valenciana, la participació de les administracions amb competències en la matèria, de les associacions sindicals i empresarials representatives del sector, dels autónoms i de les associacions representatives dels consumidors i usuaris.

D’acord amb el que disposa l’article 58 de la Llei de Mobilitat de la Comunitat Valenciana, i en l’exercici de les competències atorgades pels articles 148.1.5 i 149.1.21 de la Constitució Espanyola i l’article 49.1.15 de l’Estatut d’Autonomia de la Comunitat Valenciana, a proposta de la consellera d’Infraestructures, Territori i Medi Ambient, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 17 d’abril de 2014,           

 

DECRETE

 

CAPÍTOL I. Disposicions generals

 

**Article 1. Objecte i adscripció**

1. Este decret té per objecte la regulació de la composició, l’organització i el règim de funcionament del Consell del Taxi de la Comunitat Valenciana, creat per la Llei de Mobilitat de la Comunitat Valenciana.

2. El Consell del Taxi de la Comunitat Valenciana està adscrit a la conselleria competent en matèria de transports.

 

**Article 2. Funcions**

Són funcions del Consell del Taxi de la Comunitat Valenciana les següents:

1. Actuar com a órgan de consulta entre el sector del taxi i les administracions competents en la matèria.

2. Col·laborar amb les administracions competents en la matèria per a aconseguir la millora progressiva de les condicions de prestació dels servicis de taxi.

3. Elaborar els informes que se li sol·liciten a petició de les administracions representades en el Consell.

4. Constituït en Ple, debatre aquells assumptes relacionats amb el sector que siguen plantejats, almenys, per la meitat dels seus membres, o pel/per la president/a, i emetre un informe sobre estos.

 

CAPÍTOL II. Composició

 

**Article 3. Composició**

1. El Consell del Taxi de la Comunitat Valenciana estarà compost pels membres següents:

a) President/a: el/la titular de la conselleria competent en matèria de transports, o persona en qui delegue.

b) Vicepresident/a: el/la director/a general que tinga atribuïda la competència en matèria de transports, o persona en qui delegue.

c) Vocals:

1r. Un representant de la direcció general amb competència en matèria de transports, amb el rang de cap de servici o subdirector/a general.

2n. Un representant de l’Administració local, per cada una de les províncies de la Comunitat Valenciana, triat a través de la Federació Valenciana de Municipis i Províncies.

3r. Quatre representants del sector del taxi, u per cada una de les tres associacions professionals del sector de taxi més representatives a la Comunitat Valenciana, i un representant per part de l’organització sindical més representativa del sector del taxi a la Comunitat Valenciana. La representativitat es mesurarà en funció del nombre de titulars d’autoritzacions de taxi que estiguen afiliats a cada associació o a les organitzacions sindicals, respectivament.

4t. Un representant d’una associació de consumidors i usuaris, de les legalment constituïdes a la Comunitat Valenciana, que, d’acord amb les dades que hi ha en el Registre Públic d’Associacions de Consumidors de la Comunitat Valenciana, tinga el major nombre actiu de socis.

5t. Un representant de l’entitat de la Comunitat Valenciana que tinga de forma majoritària la representació de les persones discapacitades usuàries de cadira de rodes, que serà nomenat a proposta de la conselleria competent en matèria de discapacitat.

2. El nomenament dels vocals del Consell del Taxi, així com el dels seus suplents, el realitzarà el/la director/a general que tinga atribuïdes les competències en matèria de transports.

3. El/la president/a o el/la vicepresident/a del Consell del Taxi, indistintament, podran cursar invitacions per a participar en les reunions del consell, amb veu peró sense vot, a aquelles persones que, com a tècnics o experts, es requerisquen amb vista a obtindre un millor assessorament sobre els temes a tractar.

 

**Article 4. Estatut dels membres**

1. Correspon als membres del Consell del Taxi:

a) Rebre, amb l’antelació necessària, la convocatória amb l’orde del dia de les reunions, així com la informació sobre els temes que figuren en este.

b) Participar en els debats de les sessions.

c) Exercir el seu dret al vot i, si és el cas, formular vot particular, així com expressar el sentit del seu vot i els motius que el justifiquen. No podran abstindre’s en les votacions els membres del Consell del Taxi que tinguen la condició d’autoritats o personal al servici de les administracions públiques.

d) Formular precs i preguntes.

e) Totes les altres funcions que siguen inherents a la seua condició.

2. Els membres del Consell no podran atribuir-se les funcions de representació d’este, llevat que expressament se’ls hagen atorgat per acord vàlidament adoptat, per a cada cas concret, pel mateix órgan.

3. En casos d’absència o de malaltia i, en general, quan concórrega alguna causa justificada, els membres titulars de l’órgan col·legiat seran substituïts per les persones designades com a suplents.

 

**Article 5. Mandat, substitució i cessament**

1. El mandat dels membres que ho siguen per raó de la funció de representació que tinguen atribuïda produirà efectes mentre tinguen la dita representació, fins a la renovació del Consell.

2. La resta de membres seran nomenats per a un mandat de quatre anys, o, en el cas que hagen substituït un membre que cesse, pel temps que reste fins a la próxima renovació. No s’establix límit de mandats a favor d’una persona concreta.

3. Els vocals del Consell cessaran per les raons següents:

a) Per renúncia.

b) Per substitució d’un altre representant, a sol·licitud de l’associació o entitat que el va proposar.

c) Per terminació del mandat.

d) Per deixar de reunir els requisits que van determinar la seua designació.

4. Els membres del Consell del Taxi, finalitzat el seu mandat, continuaran exercint el seu càrrec, en funcions, fins al nomenament dels que els substituïsquen.

 

CAPÍTOL III. Organització i funcionament

 

**Article 6. El/la president/a**

1. Són funcions del/de la president/a del Consell del Taxi:

a) Tindre la representació del Consell.

b) Acordar la convocatória de sessions ordinàries i extraordinàries i fixar l’orde del dia, considerant les propostes dels vocals i el que disposa l’article 9.1 d’este decret.

c) Presidir les sessions, moderar els debats i suspendre’ls per causes justificades.

d) Dirimir amb el seu vot els empats, als efectes d’adoptar acords.

e) Visar les actes i els certificats dels acords del Consell.

f) Dictar totes les instruccions de règim interior que siguen procedents per a l’adequat despatx dels assumptes competència del Consell.

g) Demanar els informes i documents que estime necessaris per a la millor instrucció dels procediments subjectes al coneixement del Consell.

h) Exercir totes les altres funcions que siguen inherents a la seua condició de president/a o que, sent própies del Consell del Taxi, no estiguen atribuïdes a un altre órgan.

2. En cas de vacant, absència o malaltia, i en absència de delegació, el/la president/a serà substituït/ïda en les seues funcions pel/per la vicepresident/a.

 

**Article 7. El/la secretari/ària**

1. Un tècnic de la direcció general competent en matèria de transports, amb veu peró sense vot, actuarà com a secretari/ària del Consell del Taxi, tant del Ple com de la Comissió Permanent.

2. El nomenament i cessament del/de la secretari/ària, així com del seu suplent, la realitzarà el/la president/a del consell o persona en qui haja delegat.

3. El/la secretari/ària exercirà les funcions següents:

a) Assistir a les reunions de l’órgan col·legiat amb veu i sense vot.

b) Efectuar la convocatória de les sessions del Consell del Taxi, per orde del/de la president/a, així com les citacions als membres d’este.

c) Rebre els actes de comunicació dels membres amb el Consell del Taxi, i, per tant, les notificacions, peticions de dades, rectificacions o qualsevol altra classe d’escrits dels quals haja de tindre coneixement.

d) Preparar el despatx dels assumptes i redactar i autoritzar les actes de les sessions.

e) Expedir certificats de les consultes, dels dictàmens i dels acords aprovats.

f) Totes les altres funcions que siguen inherents al seu càrrec.

 

**Article 8. Organització**

1. El Consell del Taxi de la Comunitat Valenciana podrà funcionar en Ple o en Comissió Permanent.

2. El Ple del Consell del Taxi està compost per tots els seus membres, més el/la secretari/ària.

3. La Comissió Permanent estarà integrada per:

a) El vocal del Ple que representa la direcció general amb competències en matèria de transports, a què es referix l’apartat 1. c). 1r de l’article 3, que exercirà les funcions de president/a de la comissió.

b) Quatre membres del Consell del Taxi, designats pel/per la president/a, d’entre els representants de les entitats locals de la Comunitat Valenciana, els representants del sector del taxi i els representants de l’associació de consumidors i usuaris, o de l’entitat que represente les persones amb discapacitat usuàries de cadires de rodes.

Per a la designació dels representants de les associacions professionals del sector del taxi i de l’associació de consumidors i usuaris o de l’entitat que represente els discapacitats, el/la president/a consultarà els vocals que representen les dites associacions o entitats amb la finalitat d’aconseguir la unanimitat en la proposta per a la designació dels membres de la Comissió Permanent.

Si no hi ha acord unànime respecte d’aixó, es procedirà a la designació dels quatre membres amb els criteris següents: es designarà un membre corresponent a l’apartat 1.c.2n de l’article 3; dos membres que correspondran a l’apartat 1.c.3r del mateix article; i un més que correspondrà als apartats 1.c.4t i c.5t. Se seguirà un torn anual rotatori designat per sorteig i de manera que participen tots els membres.

4. Els membres de la Comissió Permanent cessaran per alguna de les raons següents:

a) Per la pèrdua de la condició de vocal del Consell del Taxi de la Comunitat Valenciana.

b) Per expiració del seu mandat, bé com a membre de la Comissió Permanent, o bé com a vocal del Ple.

c) Per renúncia.

5. El Ple del Consell podrà aprovar la constitució, el funcionament i la composició de comissions específiques, que podran funcionar amb àmbit territorial provincial, comarcal o metropolità.

6. El Ple exercirà les funcions que este decret atribuïx en l’article 2 al Consell del Taxi.

7. La Comissió Permanent exercirà aquelles funcions que li delegue el Ple i, en tot cas, realitzarà les propostes respecte a les matèries i als assumptes a tractar en les sessions del Ple, sense perjuí de la competència del/la president/a per a determinar l’orde del dia que corresponga.

 

**Article 9. El Ple**

1. El Ple es reunirà, en sessió ordinària, almenys una vegada a l’any i, amb caràcter extraordinari, quan així siga convocat pel/per la president/a, o quan ho sol·liciten, almenys, la meitat dels seus membres per mitjà d’un escrit dirigit al/a la president/a, en el qual s’indicarà expressament l’orde del dia dels assumptes a tractar.

2. La convocatória del Ple es cursarà per escrit amb una antelació mínima de set dies hàbils i anirà acompanyada de l’orde del dia corresponent.

3. El Ple quedarà vàlidament constituït, als efectes de les seues sessions, deliberacions i presa d’acords, en primera convocatória, amb l’assistència del/de la president/a i del/de la secretari/ària o, si és el cas, dels que els substituïsquen, i de la meitat dels seus membres, com a mínim.

La segona convocatória s’entendrà efectuada, amb caràcter automàtic, transcorreguda mitja hora des de l’hora assenyalada per a la primera, i queda vàlidament constituïda quan assistisquen, almenys, el/la president/a i el/la secretari/ària o, si és el cas, els que els substituïsquen, i un terç dels membres del Consell.

4. No obstant aixó, el Ple del Consell del Taxi de la Comunitat Valenciana s’entendrà vàlidament constituït, en sessió extraordinària i sense necessitat de convocatória, si estan presents tots els seus membres i unànimement decidiren deliberar i prendre acords.

5. No podrà ser objecte de deliberació o acord cap assumpte que no figure inclós en l’orde del dia, llevat que estiguen presents tots els membres del Cconsell i siga declarada la urgència de l’assumpte per mitjà del vot favorable de la majoria.

6. Perquè els acords del Ple del Consell tinguen validesa serà necessari el vot favorable de la majoria dels assistents, i els empats es dirimiran amb el vot de qualitat del/de la president/a o persona en qui haja delegat.

7. En tot alló no previst en el present decret i en les normes de funcionament intern que, si és el cas, establisca el consell, este es regirà subsidiàriament per alló que s’ha establit per als órgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les normes de funcionament intern hauran de ser aprovades pel vot favorable de la majoria absoluta dels membres del consell.

 

**Article 10. La Comissió Permanent**

1. La Comissió Permanent es reunirà per convocatória del seu/de la seua president/a, quan este ho considere oportú atenent a les funcions que la comissió tinga encomanades.

2. Per a la validesa de la constitució de la Comissió Permanent es requerix la presència del/de la president/a i del/de la secretari/ària i de tres dels seus membres, com a mínim.

3. Perquè els acords de la Comissió Permanent tinguen validesa serà necessari el vot favorable de la majoria dels assistents, i els empats es dirimiran amb el vot de qualitat del/de la president/a.

 

DISPOSICIÓ ADDICIONAL

 

**Única. No increment del gasto**

L’aplicació del que disposa este decret no tindrà cap incidència en la dotació de tots i cada un dels capítols de gasto assignats a la Conselleria d’Infraestructures, Territori i Medi Ambient i, en tot cas, haurà de ser atés amb els mitjans personals i materials de la dita conselleria.

 

DISPOSICIÓ DEROGATÒRIA

 

**Única. Derogació normativa**

Queden derogades totes les disposicions que del mateix rang o d’un rang inferior s’oposen al que disposa este decret.

 

DISPOSICIONS FINALS

 

**Primera. Desplegament normatiu**

S’autoritza la persona titular de la conselleria competent en matèria de transports per a dictar les disposicions necessàries per al compliment i desplegament del que disposa este decret.

 

**Segona. Entrada en vigor**

Este decret entrarà en vigor l’endemà de la publicació en el Diari Oficial de la Comunitat Valenciana.

 

Valencia, 17 d’abril de 2014

 

El president de la Generalitat,

ALBERTO FABRA PART

 

La consellera d’Infraestructures,

Territori i Medi Ambient,

ISABEL BONIG TRIGUEROS

 

 

---

****[1]****Decret vigent en alló que no s’opose a la [**Llei 13/2017, de 8 de novembre**](http://www.dogv.gva.es/va/disposicio?sig=009695/2017&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009695/2017), de la Generalitat, del Taxi de la Comunitat Valenciana (DOGV núm. 8167 de 10.11.2017 - Ref. Base de dades 009695/2017), fins a la implantació d’órgans consultius a què es referix l’article 27 d’esta Llei.


Còpia Permalink ELI